સમયની સાથે સાથે સ્પેન પર જે કોઈએ પણ રાજ કર્યું તેણે કેટાલોનીયાની સંસ્કૃતિને નજરઅંદાજ કરી અને સ્પેનના રીતિરિવાજ તેના પર ઠોકી બેસાડવાનું ચાલુ રાખ્યું. વીસમી સદીની શરૂઆતમાં કેટાલોનીયાને આધિકારિક રીતે કેટલીક સ્વાયત્તતા આપવામાં આવી જેને ‘જનરલીતેત’ તરીકે ઓળખવામાં આવે છે. અહીં કેટાલોનીયાની ખુદની સરકાર બની અને વર્ષો સુધી કોઇપણ તકલીફ વગર ચાલુ પણ રહી. પરંતુ સ્પેન પર જ્યારે ફ્રાન્સિસ્કો ફ્રેન્કો નામના સરમુખત્યારનું શાસન આવ્યું ત્યારે કેટાલોનીયાની સ્વાયત્તતા પર તરાપ મારવામાં આવી અને 1975માં ફ્રાન્કોના મૃત્યુ બાદ જ તેને તે પરત મળી ગઈ હતી પરંતુ આટલા સમયમાં કેટાલોનીયાના લોકોના દિલ પર પડેલા ઘા ઘણા ઉંડા થઇ ગયા હતા.